Na temelju članka 35. stavka 1. točke 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12. i 19/13.) i članka 40. Statuta Grada Koprivnice („Glasnik Grada Koprivnice“ broj 4/09., 1/12., 1/13. i 3/13. – pročišćeni tekst) Gradsko vijeće Grada Koprivnice na \_\_\_sjednici održanoj \_\_\_\_\_\_\_\_\_\_\_\_\_\_, donijelo je

**PRAVILNIK**

**o odobrenju jednokratnih financijskih i nefinancijskih donacija fizičkim osobama**

**Članak 1.**

Pravilnikom o odobrenju jednokratnih financijskih i nefinancijskih donacija fizičkim osobama (u daljnjem tekstu: „Pravilnik“) utvrđuju se uvjeti i kriteriji za ostvarivanje prava na jednokratne financijske i nefinancijske donacije fizičkim osobama (u daljnjem tekstu: „donacija“), način ostvarivanja prava na donacije te iznos donacije.

**Članak 2.**

Donacija se može jednokratno odobriti fizičkim osobama za provođenje aktivnosti ili obavljanje djelatnosti od izravnog ili posrednog društvenog značaja za Grad Koprivnicu, tako da se dodjeljivanjem donacije promiče etičnost i odgovornost prema društvenoj zajednici.

Donacija je namijenjena za provođenje aktivnosti, projekata i programa iz sljedećih područja:

* znanosti,
* umjetnosti i kulture,
* stjecanja i unaprjeđenja znanja i vještina,
* sporta,
* humanitarnog djelovanja,
* očuvanja tradicije i običaja.

**Članak 3.**

Uvjeti koje tražitelj donacije mora ispuniti za ostvarivanje prava na donaciju su:

* da ima prebivalište na području Grada Koprivnice,
* da za istu namjenu nije ni na koji drugi način već ostvario financijsku ili nefinancijsku potporu Grada Koprivnice,
* da nije član ili predsjednik predstavničkog, niti radnih tijela Grada Koprivnice (na temelju službene evidencije grada).,
* da tražitelj donacije i članovi njegove uže obitelji u trenutku podnošenja zahtjeva nemaju utvrđenih dugovanja prema Gradu Koprivnici (na temelju službene evidencije grada).

**Članak 4.**

Zahtjevi koji su ispunili uvjete iz članka 3. ovog Pravilnika ocjenjuju se prema sljedećim kriterijima:

1. dosadašnje iskustvo u provođenju planiranih aktivnosti,
2. jasno definirani i realno dostižni ciljevi,
3. jasne, opravdane, razumljive i provedive aktivnosti,
4. jasno određeni očekivani rezultati,
5. realni troškovi projekta,
6. opisna ocjena.

**Članak 5.**

Zahtjev za odobrenje donacije podnosi se Gradu Koprivnici na propisanom obrascu kojem je potrebno priložiti sljedeću dokumentaciju:

1. dokaz o prebivalištu (preslika osobne iskaznice ili uvjerenje o prebivalištu),
2. životopis (obrazac),
3. izjave o nepostojanju dvostrukog financiranja (obrazac),
4. proračun/troškovnik (obrazac),
5. ostalu dokumentaciju prema procijeni Povjerenstva za ocjenu zahtjeva.

**Članak 6.**

Gradonačelnik Grada Koprivnice će imenovati Povjerenstvo za ocjenu zahtjeva za odobrenje jednokratnih financijskih i nefinancijskih donacija fizičkim osobama (u daljnjem tekstu: “Povjerenstvo“).

U radu Povjerenstvo može sudjelovati ovisno o području iz članka 2. stavka 2. ovog Pravilnika i stručnjak iz pojedinog područja.

Povjerenstvo će razmotriti zahtjev s priloženom dokumentacijom i utvrditi da li tražitelj donacije ispunjava uvjete iz članka 3. ovog Pravilnika.

Ukoliko nisu zadovoljeni uvjeti iz članka 3. ovog Pravilnika, Povjerenstvo će predložiti čelniku nadležnog upravnog odjela odbijanje zahtjeva uz odgovarajuće obrazloženje.

Kvaliteta zahtjeva koji ispunjavaju uvjete iz članka 3. Pravilnika ocjenjuje se prema kriterijima utvrđenim člankom 4. Pravilnika, ocjenama od 1 do 5 po svakom kriteriju.

Svaki član Povjerenstva ocjenjuje zahtjev ponaosob, a potom se izračunava prosječna ocjena svih članova Povjerenstva kao relevantna za dodjelu jednokratne financijske ili nefinancijske donacije fizičkoj osobi.

Donacija će se dodijeliti ukoliko je zahtjev ocijenjen s najmanje 60% najveće moguće ocjene.

**Članak 7.**

Temeljem provedenog postupka ocjenjivanja, Povjerenstvo je dužno gradonačelniku podnijeti prijedlog o dodjeli donacije.

Odluku o pojedinačnim zahtjevima donosi gradonačelnik Grada Koprivnice zaključkom.

Gradonačelnik može, zbog nedostatka proračunskih sredstava, odbiti zahtjev bez obrazloženja.

Korisnik donacije i Grad zaključit će ugovor o odobrenju jednokratne financijske i nefinancijske donacije, a kojim će se utvrditi međusobna prava i obveze.

**Članak 8.**

Donacija se može odobriti do iznosa koji podmiruje potrebu, a najveći pojedinačni odobreni iznos ne može biti veći od 5.000,00 kn po aktivnosti/programu/projektu godišnje.

**Članak 9.**

Sredstva predviđena za namjene iz članka 2. ovog Pravilnika planirana su u Proračunu Grada Koprivnice (Tekuće donacije u novcu i naravi).

**Članak 10.**

Stupanjem na snagu ovog Pravilnika prestaje važiti Pravilnik o kriterijima za dodjelu jednokratnih novčanih pomoći – donacija („Glasnik Grada Koprivnice“ broj 5/14).

**Članak 11.**

Ovaj Pravilnik stupa na snagu osmi dan od dana njegove objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA:

URBROJ:

Koprivnica,

PREDSJEDNIK:

Zoran Gošek, dipl. ing.

OBRAZLOŽENJE

Na temelju ukazane potrebe, a radi što transparentnijeg poslovanja javne uprave Grada Koprivnice, poštivajući načela proračunskog poslovanja, predlaže se donošenje Pravilnika o kriterijima za dodjelu jednokratnih novčanih pomoći – donacija (u daljnjem tekstu: Pravilnik).

Zakonom o proračunu („Narodne novine“ broj: 87/08. i 136/12.) utvrđena su proračunska načela u skladu s kojima se izvršava i donosi proračun. U sklopu Proračuna Grada Koprivnice, osigurana su i sredstva za tekuće donacije u novcu i naravi. Navedena sredstva koriste se za sufinanciranje raznih događanja i projekata koji su u skladu sa javnim potrebama Grada Koprivnice, a isti nisu obuhvaćeni natječajima koje provodi Grad Koprivnica.

Pravilnikom su jasno utvrđeni uvjeti, kriteriji, pokazatelji i način bodovanja pristiglih zahtjeva čime se osigurava nedvosmislenost u odlučivanju.

Bodovi su raspoređeni u razredima po 5 bodova, ovisno o tome da li prijavljeni program/projekt zadovoljava ili ne zadovoljava utvrđeni kriterij.

Utvrđeno je osnovnih 5 kriterija i to: podmirenje potreba građana, osigurani kapaciteti za provođenje programa/projekta, promicanje volonterskog rada, partnerstvo s drugim pravnim i fizičkim osobama i promicanje Grada Koprivnice koji se boduju sukladno pokazateljima iz članka 6. Pravilnika. Svaki program/projekt može maksimalno biti bodovan sa 100 bodova što bi značilo da se tražena sredstva odobravaju u potpunosti.

Prilikom obrade zahtjeva posebna pozornost će se obratiti na realnosti traženih sredstava i to na način da se zahtjev komparira sa već postojećom dobrom praksom Grada Koprivnice.

Ovaj Pravilnik primjenjivat će se u svim upravnim odjelima Grada Koprivnice, ovisno o nadležnosti zahtjeva.

U skladu sa svim navedenim, predlaže se gradonačelnici Grada Koprivnice donošenje Pravilnika o kriterijima za dodjelu jednokratnih novčanih pomoći – donacija.

Nositelj izrade akta: Predlagatelj akta:

Upravni odjel za društvene djelatnosti: Gradonačelnica:

Pročelnica: Vesna Želježnjak, dipl. oec.

Kristina Cvitić, dipl. oec.